b"\n_START_ARTICLE_\nSanta Maria de l'Espluga Calba\n_START_SECTION_\nDescripci\xc3\xb3\n_START_PARAGRAPH_\n\xc3\x89s una esgl\xc3\xa9sia de tres naus i capelles laterals; la nau central est\xc3\xa0 coberta amb volta de can\xc3\xb3 amb arcs torals i llunetes. El paviment est\xc3\xa0 fet amb lloses de pedra i als peus de l'esgl\xc3\xa9sia s'aixeca el cor. Tamb\xc3\xa9 a la zona dels peus, a l'esquerra, hi ha un campanar de base quadrada compost de quatre cossos superiors octogonals decreixents._NEWLINE_El seu interior est\xc3\xa0 avui tot decorat amb altars i policromia que cobreix els seus murs. S\xc3\xb3n tons blavosos, la major part, amb sanefes d'estels a les pilastres, record potser de la Verge, ja que n'\xc3\xa9s la santa tutelar, aix\xc3\xad com als intrad\xc3\xb3s, voltes o els absis._NEWLINE_A la fa\xc3\xa7ana principal hi ha el gran portal format per dues columnes sobre una gran base que suporten un entaulament fingit, al front\xc3\xb3 del qual hi ha un n\xc3\xadnxol amb la imatge de la Immaculada, tot plegat recobert d'ornamentacions florals i altres al\xc2\xb7lusions a la Verge com ara el sol i la lluna.\n_START_SECTION_\nHist\xc3\xb2ria\n_START_PARAGRAPH_\nL'antiga esgl\xc3\xa9sia en un primer moment depenia del bisbat de Vic, \xc3\xa9s per aix\xc3\xb2 que es troba documentada a finals del segle XI en un llistat de parr\xc3\xb2quies del bisbat i altre cop a mitjan segle XII. Entre 1148 i 1154 passa a l'arxidi\xc3\xb2cesi de Tarragona, a on pertany encara avui dia._NEWLINE_El 1154 el papa Anastasi IV institueix la parr\xc3\xb2quia de la localitat. Al segle XV consta que tenia com a sufrag\xc3\xa0nia l'esgl\xc3\xa9sia de Santa Maria al Cogul. L'edifici es va quedar petit i en el mateix lloc van fer u de nou. La primera pedra de la nova esgl\xc3\xa9sia parroquial es col\xc2\xb7loca el 1777, inaugurant-la el 4 de setembre de 1787. La seva construcci\xc3\xb3 cost\xc3\xa0 unes 140.000 lliures catalanes. Est\xc3\xa0 dedicada a la Immaculada Concepci\xc3\xb3._NEWLINE_L'altar principal fou pintat Felip Pascual Compte, el 1858. Abans de la guerra civil (1936- 1939) hi havia un retaule dedicat a Sant Crist\xc3\xb2fol, tallat i pintat per Llu\xc3\xads Bonif\xc3\xa0s el 1761. A finals dels noranta del segle XX es va repintar i restaurar l'esgl\xc3\xa9sia."